Mr. Market คือใคร ? ทำไมเราซื้อหุ้นตอนราคาแพง แต่กลับขายตอนราคาถูก
เรื่องนี้เกิดขึ้นได้อย่างไร ?  แล้วเราจะสามารถรับมือ กับเรื่องนี้ได้ด้วยวิธีไหน ? ลงทุนแมนจะเล่าให้ฟัง
31 ม.ค. 2566

Mr. Market คือใคร ?
ทำไมเราซื้อหุ้นตอนราคาแพง แต่กลับขายตอนราคาถูก /โดย ลงทุนแมน
“ซื้อถูก ขายแพง” หลักการง่าย ๆ ในการลงทุนในหุ้นให้ประสบความสำเร็จ ที่หลายคนคงเคยได้ยินกัน
แต่ในความเป็นจริง..
เรากลับพบว่านักลงทุนหลาย ๆ คน รวมถึงตัวเราเอง มักจะ “ทำตรงกันข้าม”
บ่อยครั้งที่เรามักพบว่า 
นักลงทุนจำนวนไม่น้อย กลับยังคงไล่ซื้อหุ้น แม้ว่าราคาของหุ้นตัวนั้น จะปรับตัวขึ้นมามาก
ซึ่งเหตุการณ์นี้ มักจะเกิดขึ้นในช่วงที่ตลาดหุ้นกำลังมีความร้อนแรง
และทุกคนมองโลกในแง่ดี
ในทางกลับกัน ในช่วงที่ตลาดหุ้นซบเซา มีแต่คนมองโลกในแง่ร้าย
เราก็มักจะเห็นนักลงทุนจำนวนมาก ยังคงเทขายหุ้น ทั้งที่ราคาปรับตัวต่ำกว่ามูลค่าพื้นฐานไปมากเช่นกัน
เรื่องนี้เกิดขึ้นได้อย่างไร ? 
แล้วเราจะสามารถรับมือ กับเรื่องนี้ได้ด้วยวิธีไหน ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
โดยพฤติกรรมนี้ 
สามารถอธิบายได้ด้วยแนวคิด “Mr. Market”
ซึ่งเป็นแนวคิดที่ถูกพูดถึงครั้งแรกในหนังสือเรื่อง The Intelligent Investor ที่เขียนโดย เบนจามิน เกรแฮม บิดาแห่งการลงทุนแบบเน้นคุณค่า นอกจากนี้เขายังเป็นอาจารย์ของวอร์เรน บัฟเฟตต์ ด้วย
 
แล้ว Mr. Market คือใคร ?
ต้องบอกว่าความจริงแล้ว Mr. Market นั้น ไม่ได้มีตัวตนอยู่จริง แต่เป็นเพียงคำเปรียบเปรยถึงภาวะตลาดหุ้นเท่านั้น
ซึ่งถ้าจะพูดให้เข้าใจง่าย ๆ Mr. Market ก็คือ “อารมณ์” ของนักลงทุนทุกคนในตลาดหุ้นรวมกันนั่นเอง ซึ่งบางครั้งอาจรวมถึงตัวเราเองด้วย
แน่นอนว่า เมื่อ Mr. Market คือ อารมณ์ ทำให้เขาไม่ค่อยที่จะมีเหตุผลสักเท่าไร
โดยเกรแฮมบอกว่า Mr. Market คนนี้ เป็นคนที่เป็นโรคอารมณ์แปรปรวนสองขั้ว
เวลาที่เขาอารมณ์ดี ก็มักจะอารมณ์ดีเกินกว่าปกติ และเวลาที่เขารู้สึกเศร้า เขาก็มักจะซึมเศร้ากว่าปกติเช่นกัน
เพราะฉะนั้น ในวันที่เขาอารมณ์ดี มองโลกสดใส ก็มักมีโอกาส ที่เขาจะเสนอซื้อหรือขายหุ้น ในราคาที่สูงมาก
แต่ในทางกลับกัน ในวันที่ Mr. Market อารมณ์ไม่ดี หรือกำลังถูกความกลัวครอบงำจิตใจ เขาก็อาจจะเสนอซื้อหรือขายหุ้นตัวเดียวกันให้เรา ในราคาที่ถูกมาก เช่นกัน
คำถามต่อมาคือ เราในฐานะนักลงทุน จะสามารถหาประโยชน์ จาก Mr. Market ได้อย่างไร ?
อ่านมาถึงตรงนี้ เราก็น่าจะเห็นกันแล้วว่า Mr. Market มีความแปรปรวนมากแค่ไหน
เกรแฮมจึงเสนอแนะว่า ให้เราคอยโอกาส จากความผันผวนและความแปรปรวนของ Mr. Market
โดยให้เราลองจินตนาการว่า เรากำลังทำธุรกิจ อยู่กับหุ้นส่วนคนหนึ่ง ที่มีชื่อว่า “Mr. Market”
ในวันที่ Mr. Market มองโลกในแง่ดีเกินไป จนเกิดการไล่ซื้อหุ้นจนราคาเกินมูลค่าพื้นฐาน เราก็ควรจะขายหุ้นให้เขาไป
และในวันที่ Mr. Market มองโลกในแง่ร้ายเกินไป จนเกิดการขายหุ้นจนราคาต่ำกว่ามูลค่าพื้นฐาน
ก็อาจเป็นโอกาสให้เราได้ซื้อหุ้น
อ่านมาถึงตรงนี้ เราน่าจะพอสรุปกันอีกครั้งได้ว่า
Mr. Market คือ อารมณ์ของนักลงทุนทุกคนในตลาดหุ้นรวมกัน ที่เต็มไปด้วยความแปรปรวน
แต่หากมีเหตุผลมากพอ เจ้าความแปรปรวนนี้เอง ก็จะเป็นเหมือนโอกาสให้เราสามารถทำกำไรได้เช่นกัน
อย่างไรก็ตาม การเข้าใจ Mr. Market หรือเข้าใจตลาด 
เป็นเพียงปัจจัยหนึ่ง ที่ช่วยให้เรา ประสบความสำเร็จในการลงทุน
ซึ่งความจริงแล้ว การที่จะลงทุนให้ประสบความสำเร็จ ยังมีอีกหลายปัจจัยที่เกี่ยวข้อง เช่น ความเข้าใจในธุรกิจที่เราลงทุน หรือรู้จักผู้บริหารของหุ้นที่เราถืออยู่
เนื่องจากปัจจัยเหล่านี้ เป็นเหมือนตัวช่วย ให้เราสามารถประเมินมูลค่าหุ้น ที่เรากำลังจะลงทุนได้ดีขึ้น
เพราะสุดท้ายแล้ว หากเราไม่เข้าใจ และไม่รู้มูลค่าที่แท้จริงของหุ้นที่เราลงทุน
ก็อาจทำให้เราขาดทุนได้ ไม่ว่าเราจะรู้จักกับ Mr. Market ดีแค่ไหนก็ตาม..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-